ส่อยืด! ดีล TRUE-DTAC หลังเทนเดอร์ฯ ไม่ทันเงื่อนไข 1 ปี
ดีลควบ TRUE-DTAC ส่อยืดยาวจากเงื่อนไขบังคับก่อนทำคำเสนอซื้อหลักทรัพย์ยังไม่แล้วเสร็จภายในกรอบเวลา 1 ปี นับจากวันที่ 20 พ.ย. 64 อย่างไรทั้งสองบริษัทยังคงเดินหน้าควบรวมต่อไป
ดีลควบ TRUE-DTAC ส่อยืดยาวจากเงื่อนไขบังคับก่อนทำคำเสนอซื้อหลักทรัพย์ยังไม่แล้วเสร็จภายในกรอบเวลา 1 ปี นับจากวันที่ 20 พ.ย. 64 อย่างไรทั้งสองบริษัทยังคงเดินหน้าควบรวมต่อไป
22 พ.ย. 2565

บริษัท ทรู คอร์ปอเรชั่น จำกัด (มหาชน) หรือ TRUE  แจ้งผ่านสารสนเทศตลาดหลักทรัพย์แห่งประเทศไทย (ตลท.) ว่าตามที่ที่ประชุมสามัญผู้ถือหุ้น ประจำปี 2565 ของบริษัทฯได้มีมติอนุมัติการควบบริษัทระหว่าง TRUE และ บริษัท โทเทิ่ล แอ็คเช็ส คอมมูนิเคชั่น จำกัด (มหาชน) หรือ DTAC ซึ่งได้เปิดเผยต่อตลท. เมื่อวันที่ 4 เมษายน 2565 นั้น
โดย TRUE ขอแจ้งให้ทราบว่า บริษัท ชิทริน โกลบอล จำกัด และ Citrine Venture SG Pte Ltd (“ผู้ประกาศเจตนา”) ได้ประกาศยกเลิกการทำคำเสนอซื้อหลักทรัพย์ทั้งหมดของ TRUE และ DTAC โดยสมัครใจแบบมีเงื่อนไขบังคับก่อน (“การทำคำเสนอซื้อหลักทรัพย์โดยสมัครใจ”) เนื่องจากเงื่อนไขบังคับก่อนการทำคำเสนอซื้อหลักทรัพย์โดยสมัครใจดังกล่าวยังไม่แล้วเสร็จภายในกรอบเวลา 1 ปี นับจากวันที่ 20 พฤศจิกายน 2564 ซึ่งเป็นวันที่ผู้ประกาศเจตนาได้ประกาศเจตนาในการทำคำเสนอหลักทรัพย์โดยสมัครใจ ทั้งนี้เป็นไปตามประกาศคณะกรรมการกำกับตลาดทุน ที่ ทจ. 12/2554 เรื่องหลักเกณฑ์ เงื่อนไข และวิธีการในการเข้าถือหลักทรัพย์เพื่อครอบงำกิจการ
อย่างไรก็ดี บริษัทจะยังคงดำเนินการต่างๆ ที่เกี่ยวเนื่องกับการควบบริษัทร่วมกับ DTAC ต่อไป ทั้งนี้ หากมีความคืบหน้าเพิ่มเติมที่สำคัญเกี่ยวกับการพิจารณาของบริษัทฯ เกี่ยวกับการควบบริษัททั้งสอง  ทาง TRUE จะแจ้งต่อตลาดหลักทรัพย์แห่งประเทศไทยต่อไป